'Bly kalm' oor voorgeskrewe bates, sê Asisa | Netwerk24
Deur Hanlie Stadler 18 Julie 2019 05:00
Die Vereniging vir Spaar en Beleggings glo nie daar is 'n dreigende gevaar dat die staat gaan voorskryf waarin pensioenfondse kan belê nie. Foto: iStock
Leon Campher, uitvoerende hoof van die Vereniging vir Spaar en Beleggings (Asisa), sê hulle "voel nie dat enige verdere dialoog oor voorgeskrewe bates op die oomblik vereis word of selfs toepaslik is nie".
"Hoewel Asisa dit herhaaldelik duidelik gemaak het dat sy lede gekant is teen voorgeskrewe bates, glo ons nie daar is 'n dreigende gevaar dat dit gaan gebeur nie."
Asisa is die bedryfsliggaam wat batebestuurders en versekeraars verteenwoordig. Dit sluit in groot pensioenfondsbestuurders soos Alexander Forbes, Liberty, Sanlam, Old Mutual, Momentum en ander.
Campher het ná herhaalde versoeke van Netwerk24 gereageer op die klagte van die Instituut vir Rasseverhoudinge (IRR) dat Asisa en sy lede onbewus of onbesorgd blyk te wees oor die standpunt van die ANC-verkiesingsmanifes dat pensioenfondse gedwing moet word om sekere infrastruktuurprojekte te finansier.
LEES OOK: IRR: Is jy seker jou pensioen word teen die staat beskerm?
Die IRR het Woensdag 'n versoekskrif aan Asisa oorhandig, en beweer dat Asisa nie met die IRR wil vergader oor die kwessie nie.
Campher sê hy het wel die IRR in 'n brief beantwoord.
Die IRR het ook 'n beroep op pensioenfondslede gedoen om druk op hul fonds te plaas om hul bates te beskerm.
Die IRR beskou voorgeskrewe bates as 'n "werklike bedreiging" vir Suid-Afrika se aftreespaargeld wat nagenoeg R4 000 miljard beloop. Bykans die helfte daarvan is die spaargeld van staatsamptenare.
Die IRR wys daarop dat Ebrahim Patel, minister van handel en nywerheid, in Junie – dus ná die verkiesing – opnuut hierna verwys het. Dit beteken volgens die IRR die idee het beslis nie 'n stille dood gesterf nie.
Hieroor sê Campher: "Net terloops, ons stem nie met die IRR saam dat minister Patel se opmerkings 'n hernude oproep vir voorskrywing was nie. Dis 'n feit dat aftreefondse deur beleggings 'n belangrike rol het om te speel in die ontwikkeling van enige land. Wêreldwyd belê pensioenfondse in reële bates. Die probleem in Suid-Afrika is die gebrek aan belêbare projekte."
Alexander Forbes raam dat 'n lid van 'n vastebydrae-pensioenfonds se pensioen tot 14% minder van sy salaris voor aftrede kan wees as die fonds gedwing word om in voorgeskrewe bates soos effekte van munisipaliteite en staatsbeheerde ondernemings te belê, het Rapport onlangs berig.